FINNOMENA Market Alert: ตลาดหุ้นเวียดนามดิ่งลง 4.5% จากแรงซื้อจากนักลงทุนต่างชาติที่ซบเซา - FINNOMENA
ดัชนีตลาดหุ้นเวียดนาม(VN 30) ปรับตัวย่อลง 4.48% ในขณะที่ตลาดหุ้นทั่วโลกส่วนใหญ่หยุดเนื่องในเทศกาลคริสต์มาส โดยกลุ่มธนาคารและประกันภัย ปรับตัวลงถึง 3.7% กลุ่มอสังหาริมทรัพย์ฯ ปรับตัวลง 4.5%
26 ธ.ค. 2565

วันที่ 26 ธ.ค. 65 ดัชนีตลาดหุ้นเวียดนาม(VN 30) ปรับตัวย่อลง 4.48% ในขณะที่ตลาดหุ้นทั่วโลกส่วนใหญ่หยุดเนื่องในเทศกาลคริสต์มาส โดยกลุ่มธนาคารและประกันภัย ปรับตัวลงถึง 3.7% กลุ่มอสังหาริมทรัพย์ฯ ปรับตัวลง 4.5% และหุ้นที่เป็นผู้นำในอุตสาหกรรมต่างๆ อย่าง MSN ปรับตัวลง 3.7%, HPG ปรับตัวลง 6.8% FPT ปรับตัวลง 2.1% และ MWG ปรับตัวลง 7.0% ซึ่งแรงซื้อสุทธิจากนักลงทุนต่างชาติในเดือนนี้ยังเป็นบวกที่ 182 ล้านดอลลาร์สหรัฐ และถึงแม้จะลดลงจากเดือน พ.ย.ที่ 282 ล้านดอลลาร์สหรัฐ แต่ถือว่ายังมีเม็ดเงินเข้าลงทุนจาก ETF ในระดับที่สูง
คาดว่าเม็ดเงินลงทุนที่หายไปจากนักลงทุนต่างชาติในวันนี้จากวันหยุดเทศกาลคริสต์มาสและปีใหม่เป็นอีกหนึ่งปัจจัยที่ทำให้แรงซื้อจากต่างชาติที่หนุนตลาดหุ้นเวียดนามในช่วงที่ผ่านมาหายไปและส่งผลให้ตลาดหุ้นปรับตัวย่อลงมาแรง
ขณะที่ Vietcombank Securities Company (VCBS) คาดว่าธนาคารกลางของเวียดนามเน้นการปล่อยสินเชื่อและลดดอกเบี้ยสำหรับเงินกู้ในภาคการผลิตและธุรกิจ และคุมเข้มการปล่อยสินเชื่อแก่กิจกรรมการลงทุนที่มีความเสี่ยงในหลายอุตสาหกรรม เช่น บริษัทหลักทรัพย์และอสังหาริมทรัพย์เป็นต้น
FINNOMENA Investment Team มองว่าตลาดหุ้นเวียดนามมีความผันผวนในระยะสั้นจากสภาพคล่องที่หายไปช่วงวันหยุดเทศกาล แต่ปัจจัยพื้นฐานในเชิง Valuation ยังอยู่ในระดับที่ถูกเมื่อเทียบกับหุ้นโลก โดยปัจจุบัน P/E 12M ของตลาดหุ้นเวียดนามอยู่ที่ 10.9 เท่า หรือ -1.23 S.D. ในรอบ 10 ปี รวมไปถึงแรงเข้าซื้อสะสมของนักลงทุนต่างชาติที่เข้ามาอย่างต่อเนื่อง ซึ่งสะท้อนผ่านทาง Foreign Fund Flow ของตลาดหุ้นเวียดนาม และศักยภาพในการเติบโตทางเศรษฐกิจที่สูง จึงแนะนำทยอยสะสมเพื่อการลงทุนระยะยาว
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FINNOMENA Market Alert
ตลาดหุ้นเวียดนาม
แชร์บทความ: